LEGISLATÍVNA RADA VLÁDY
SLOVENSKEJ REPUBLIKY

								Na rokovanie vlády SR
								Dňa 27. augusta 2003
								K materiálu č. 4853/2003 
								K bodu č.

S T A N O V I S K O

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov a zákon Slovenskej národnej rady č. 372/1990 Zb. o priestupkoch v znení neskorších predpisov

I

Predseda národnej rady Slovenskej republiky Pavol Hrušovský požiadal listom z 30. júna 2003 vládu Slovenskej republiky podľa § 70 ods.2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 315/1996 Z.z. o premávke na pozemných komunikáciách v znení neskorších predpisov a zákon Slovenskej národnej rady č. 372/1990 Zb. o priestupkoch v znení neskorších predpisov. Predmetný návrh zákona predkladá na rokovanie vlády minister vnútra Vladimír Palko.

II

Cieľom predkladaného zákona je prísnejšie zabezpečenie práv osôb s ťažkým zdravotným alebo pohybovým postihnutím v premávke na pozemných komunikáciách, ako aj prísnejší postih tých vodičov motorových vozidiel, ktorí nerešpektujú osobitné označenie vozidiel prepravujúcich osoby s ťažkým zdravotným postihnutím alebo pohybovým postihnutím. Predkladaný návrh zákona oprávňuje správcu komunikácie a policajta rozhodnúť o odstránení vozidla stojaceho neoprávnene na parkovisku vyhradenom pre uvedený okruh vozidiel. Návrh zákona novo ustanovuje rozsah osobitných označení vozidiel a postup pri ich vydávaní.
Podľa vyjadrenia Ministerstva vnútra Slovenskej republiky  po zapracovaní ním uplatnených pripomienok odporúča toto ministerstvo s návrhom predloženého návrhu zákona skupinou poslancov súhlasiť.
Legislatívna rada vlády na svojom zasadnutí dňa 19. augusta 2003 predložený návrh skupiny poslancov prerokovala  a po jeho prerokovaní a posúdení odporúča vláde SR zaujať k návrhu zákona súhlasné stanovisko za predpokladu zapracovania pripomienok uvedených v časti III tohto stanoviska.

III

Návrh

STANOVISKO
vlády Slovenskej republiky

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov a zákon Slovenskej národnej rady č. 372/1990 Zb. o priestupkoch v znení neskorších predpisov

Vláda Slovenskej republiky vyslovuje s ú h l a s  s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon NR SR č. 315/1996 Z.z. o premávke na pozemných komunikáciách v znení neskorších predpisov a zákon Slovenskej národnej rady č. 372/1990 Zb. o priestupkoch v znení neskorších predpisov s tým, že odporúča  v návrhu zákona vykonať tieto úpravy:

1.	 K bodu 2 
predvetie upraviť takto: „V 40 ods.4 písmeno a) znie“.

2.	 K bodu 3 
v § 41 ods. 4 v prvej vete slovo „smú“ nahradiť slovom „môžu“ a  slovo „príslušný“ vypustiť ako nadbytočné. Predmetnú úpravu je potrebné vykonať aj v odseku 5. Súčasne je nevyhnutné konkrétne určiť príslušnosť krajského úradu,
	v § 41 ods. 5 je potrebné na konci upraviť text tak, aby bolo jasné, že policajt kontroluje oprávnenosť označenia vozidla a nie preukaz,
	v § 41 ods.6 slovo „pokiaľ“ nahradiť slovom „ak“ a predložku „po“ nahradiť predložkou „na“. Okrem toho je potrebné upraviť pojem „naliehavý prípad“, pretože navrhovaný text neprispieva k právnej istote, umožňuje rôzny výklad, ako aj možnosť zneužitia oprávnenia.

3.	K bodu 5

Doplniť číselné označenie nového odseku. Znenie ustanovenia odseku 14 navrhujeme upraviť takto:
„(14) Osobitné označenia vozidiel podľa § 41 ods. 1 písm. a) až c) vydané pred 1. januárom 2004 zostávajú v platnosti do 30. júna 2004.“. 

4.	Je potrebné v § 124 zákona č. 315/1996 Z.z. o premávke na pozemných komunikáciách v znení neskorších predpisov, vymedziť vzťah navrhovaných ustanovení o vydávaní osobitných označení vozidiel a o vydávaní preukazov osobitných označení vozidiel k správnemu poriadku ako aj to, či sa v takomto prípade bude vydávať rozhodnutie.

5.	Je potrebné v návrhu zákona vymedziť pojem „ťažko postihnutý“, alebo v tejto súvislosti odkázať v poznámke pod čiarou na prípadne už zavedený pojem v inom zákone.

Bratislava 25. augusta 2003 
Vypracoval : Andrej Sinicyn

Schválil :  Štefan Grman
                 generálny riaditeľ sekcie
                 vládnej legislatívy

								       Daniel L i p š i c 

								    podpredseda vlády SR,
								minister spravodlivosti SR a 
								 predseda Legislatívnej rady
								             vlády SR